Skietery op JHB-vullistrokke; staking duur voortPikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Pikitup-werkers staak al vir die tweede agtereenvolgende week en eis beter betaling en die afdanking van Amanda Nair, die maatskappy se besturende direkteur, wat hulle van korrupsie beskuldig. Nair is verlede jaar deur die Johannesburgse hooggeregshof onskuldig bevind op die aanklagte teen haar. Die Stad Johannesburg het in ŉ verklaring gesê daar is Woensdag kort voor middernag naby Nasrec op twee Pikitup-vragmotors geskiet wat veroorsaak het dat die twee voertuie gebots het. Die bestuurders van die vragmotors het glo van die toneel gevlug, terwyl die werkers op die vragmotors “erg geskok” was. Niemand is in die skietery gewond nie. Parks Tau, burgemeester van Johannesburg, het kort ná die voorval met werkers op die toneel gepraat en gesê hy is geskok dat stakende Pikitup-werkers nou tot strafregtelike taktiek en intimidasie oorgaan om die stad te verhoed om dienste te lewer te midde van hul onwettige staking. Volgens Tau word samewerkingsooreenkomste met verskeie wetstoepassingsagentskappe, waaronder die SAPD, beplan om te verseker dat Pikitup se dienste kan voortgaan en werkers beskerm is. Nair het Dinsdag gesê dit kos Pikitup R1 miljoen per dag om privaat kontrakteurs te huur om die vullis in Johannesburg te verwyder. “Die mark weet ons is desperaat en hulle vra ons buitensporige pryse, maar daar is niks wat ons kan doen nie,” het sy gesê. Sy het bygevoeg dat die vullistrokke nou slegs in die aande werk.